เบรกภาษี4เดือนหวั่นกระทบเชื่อมั่น
รมว.คลังถอดใจ สั่งดองปฏิรูปภาษีทั้งยวงไม่มีกำหนด หลังนายกฯ ให้รอไปก่อน หวั่นกระทบบริโภค
2 เม.ย. 2558

รมว.คลังถอดใจ สั่งดองปฏิรูปภาษีทั้งยวงไม่มีกำหนด หลังนายกฯ ให้รอไปก่อน หวั่นกระทบบริโภค
นายสมหมาย ภาษี รมว.คลัง เปิดเผยว่า กระทรวงการคลังจะไม่ให้ความเห็นเกี่ยวกับร่างกฎหมายภาษีที่ดินจนกว่าจะเสร็จสมบูรณ์ ตามนโยบายของ พล.อ.ประยุทธ์ จันทร์โอชา นายกรัฐมนตรี เพราะไม่อยากให้สังคมสับสน จึงคาดว่าช่วง 4 เดือนจากนี้จะไม่สามารถผลักดันให้เกิดการจัดเก็บภาษีที่ดิน รวมถึงแผนการปฏิรูปภาษีทั้งหมดของกระทรวงการคลังก็ไม่สามารถดำเนินการต่อไปได้
แหล่งข่าวจากกระทรวงการคลัง กล่าวว่า คลังจะเลื่อนการเสนอคณะรัฐมนตรี (ครม.) พิจารณาแก้ไขกฎหมายภาษีของกรมสรรพสามิตและกรมศุลกากร รวมถึงการเสนอปรับเพิ่มขึ้นภาษีมูลค่าเพิ่มออกไปไม่มีกำหนด เพราะเวลานี้รัฐบาล ไม่ต้องการให้ประเด็นการขึ้นภาษีมาทำให้ประชาชนสับสน และกังวลว่าภาระค่าครองชีพจะเพิ่มขึ้นจนชะลอการบริโภคและกระทบกับการขยายตัวทางเศรษฐกิจ
ทั้งนี้ การปฏิรูปภาษีของกระทรวงการคลังไม่เป็นไปตามแผนที่วางไว้ค่อนข้างมาก จากเดิมคาดว่าจะเสนอร่าง พ.ร.บ.ภาษีที่ดินและ สิ่งปลูกสร้าง ภายในเดือน ก.พ.หรือ มี.ค.นี้ ส่วนการแก้ไขกฎหมายภาษีสรรพสามิต เดิมจะเสนอ ครม.พิจารณาช่วง 2 สัปดาห์ที่ผ่านมา แต่ก็ถอนเรื่องออกมา ซึ่งหากมีการแก้ไขกฎหมายจะทำให้กรมสรรพสามิตจัดเก็บภาษีได้เพิ่มขึ้น 30% หรือประมาณ 1 แสนล้านบาท
ขณะที่กฎหมายกรมศุลกากรคาดว่าจะแก้ไขได้ภายในเดือน มิ.ย.นี้ จากนั้นจะมีการประกาศเพิ่มอัตราภาษีมูลค่าเพิ่ม ที่หมดระยะเวลาการลดภาษี 7% ในเดือน ก.ย.นี้ เพื่อให้ประชาชนและผู้ประกอบการได้ปรับตัว แต่ถูกเลื่อนออกไป
นอกจากนี้ ร่าง พ.ร.บ.ภาษีผู้รับมรดก ที่อยู่ระหว่างการพิจารณาของสภานิติบัญญัติแห่งชาติ (สนช.) ก็ถูกแก้ไขสาระสำคัญไปมาก ทั้งอัตราภาษีที่ถูกลดจาก 10% เหลือ 5% และมูลค่าทรัพย์สินที่ได้รับการยกเว้นภาษี จากเดิม 50 ล้านบาท ถูกเพิ่มเป็น 100 ล้านบาท